text: Søger biler efter skovbrand
  03 maj 2011 kl. 11.25
  Politiet tror, der var vidner til branden forleden i Gyttegård Plantage ved Hejnsvig. Tre biler blev set en halv time før branden.
  Politiet i Billund har fået en henvendelse fra en person, der så tre biler på parkeringspladsen ved Grene Sande. De stod der klokken 15, og en halv time senere fik politiet en anmeldelse om branden.
  
  De må have set noget
  Vicepolitikommissær Annette Christensen fra stationen i Billund siger, at ejerne af de tre biler må have set noget i skoven, og derfor vil politiet gerne tale med dem.
  I weekenden blev næsten 100 hektarer skov ødelagt af brand. Søndag fandt politiet en bål-plads med rester fra et grill-selskab. Der lå stadig pølser på stedet, og de var ret friske.
  